BESLUTNING [1] om situationen i det sydlige Afrika

[1] Vedtager af Den Paritetiske Forsamling AVS-EU den 20. marts 1997 i Bruxelles (Belgien).

Den Paritetiske Forsamling AVS-EU,

- forsamlet i Bruxelles den 17.-20. marts 1997,

- der henviser til sine tidligere beslutninger om udviklingen i situationen i det sydlige Afrika,

A. der er foruroliget over de alvorlige oversvømmelser, som for nylig ramte Mozambique og Malawi og gjorde over 400 000 mennesker hjemløse,

B. der noterer sig den mozambiquiske regerings permanente bestræbelser på at genrejse landets økonomi og konsolidere de demokratiske institutioner,

C. der henviser til, at FN's Angola-kontrolmissions mandat (UNAVEM III) inden for rammerne af fredsprocessen i Angola udløber den 31. marts 1997,

D. der er alvorligt bekymret over den forsinkelse, der konstateres for anden gang i forbindelse med dannelsen af en national enheds- og forsoningsregering, som følge af , at UNITA ikke har rettet sig efter den tidsplan, som det paritetiske udvalg havde opstillet inden for rammerne af Lusaka-protokollen,

E. der er klar over, at det er væsentligt, at parterne, navnlig UNITA, straks træffer de afgørende foranstaltninger, som er nødvendige for at opfylde deres forpligtelser, med henblik på at gøre det muligt for det internationale samfund fortsat at deltage i fredsprocessen i Angola,

F. der noterer sig regionernes bestræbelser for at forebygge og bilægge konflikter ved oprettelse af SADC-organet (Det Sydafrikanske Udviklingsfællesskab), som har kompetence med hensyn til politiske, forsvars- og sikkerhedsmæssige spørgsmål i det sydlige Afrika og i andre dele af Afrika,

G. der er opmuntret over de fremskridt, der er gjort inden for rammerne af Swazilands initiativ til at indlede en høringsproces med henblik på en revision af landets forfatning,

H. der glæder sig over, at der i november 1996 fandt præsident- og parlamentsvalg sted i Zambia under fredelige forhold,

I. der noterer sig de igangværende forhandlinger mellem den sydafrikanske regering og EU med henblik på indgåelse af en global handels- og udviklingsaftale og Sydafrikas betingede tiltrædelse af Lomé-konventionen,

J. der glæder sig over de positive resultater af den 2. SADC-EU-ministerkonference, som fandt sted den 14. og 15. oktober 1996 i Windhoek (Namibia),

K. der noterer sig de positive resultater af SADS's årlige rådgivende konference i 1997, som fandt sted den 9. og 10. februar 1997 i Windhoek,

L. der glæder sig over rundbordssamtalen mellem Commonwealth-regeringscheferne om demokrati og principperne for god forvaltning i Afrika, som afholdtes den 26. og 27. februar 1997 i Kasane (Botswana),

M. der er opmuntret over, at SADC-landene har forpligtet sig til at oprette, konsolidere og styrke de demokratiske institutioner i overensstemmelse med principperne om ansvarlighed, gennemskuelighed og god forvaltning og rettens anvendelse, og at arbejde på opretholdelse af politisk stabilitet og gennemførelse i regionen af en integreret bæredygtig økonomisk udvikling,

N. der ligeledes er opmuntret over SADC-landenes beslutsomme engagement til fordel for overholdelsen af menneskerettighederne, de grundlæggende frihedsrettigheder og de demokratiske principper,

O. der er opmærksom på, at landene i det sydlige Afrika har forpligtet sig til at fremme det regionale samarbejde og den regionale integration gennem regionale organer med et behørigt mandat såsom SADC og fællesmarkedet for det østlige og sydlige Afrika (COMESA),

P. der konstaterer den enorme rigdom i området syd for Sahara med hensyn til biologisk diversitet,

Q. der erkender, at landbefolkningerne er stærkt afhængige af vildtressourcerne, og at disse ressourcer giver et potentiale, der kan tjene som drivkraft for en bæredygtig udvikling af landdistrikterne,

R. der observerer, at den udfordring, som bestræbelserne på bevarelse af den biologiske diversitet står overfor, hidrører fra nødvendigheden af, at den biologiske diversitets overlevelse sikres, samtidig med at man opfylder landbefolkningernes behov,

S. der er opmærksom på den succes, som programmer til forvaltning af naturressourcerne baseret på de lokale landsamfund har i regionen,

T. der erkender, at disse fælles bevarelsessystemer kan udgøre en kilde til reelle og håndgribelige indtægter for de lokale samfund gennem en bæredygtig udnyttelse af de vilde arter,

U. der henviser til, at Zimbabwe bliver vært for verdensforummet om biologisk diversitet og den 10. konference for CITES-konventionens signatarstater i juni 1997, og at flere afrikanske lande er berørt af opstillingen af listen over værdifulde vilde plante- og dyrearter,

V. der glæder sig over den kommende EU-SADC-konference om forvaltningen af de fælles afvandingsområder, som finder sted den 20. og 21. maj 1997 i Lesotho,

W. der konstaterer, at Cape Town er den eneste afrikanske by, der har søgt om at blive vært for De Olympiske Lege i 2004,

X. der er foruroliget over den nuværende klassifikation af den subventionerede EU-oksekødseksport til Sydafrika,

Y. der med tilfredshed noterer sig Sydafrikas, Swazilands og Mozambiques regeringers beslutning om at forbyde produktion, anvendelse og eksport af antipersonelminer og henstillingen i så henseende fremsat på en regional konference, som fandt sted i marts i Maputo,

1. opfordrer EU til at yde nødhjælp til ofrene for de nylige oversvømmelser i Mozambique og Malawi;

2. gentager sin appel til EU om fortsat at støtte bestræbelserne på genopbygning og konsolidering af de demokratiske institutioner i Mozambique og om at øge sin finansielle og tekniske bistand med henblik på fjernelse af antipersonelminer for at gøre det muligt for hjemsendte soldater bl.a. at gå i gang med udvidet landbrugsvirksomhed;

3. anmoder indstændigt Angolas regering, særlig UNITA, om at løse de bestående problemer af militær og anden art og at etablere en national enheds- og forsoningsregering;

4. glæder sig over hjælpen fra EU og det internationale samfund i forbindelse med gennemførelsen af fredsprocessen i Angola og retter en appel til EU om fortsat at yde bistand til genopbygning og genrejsning af Angolas økonomi, minefjernelsesoperationerne og den humanitære hjælp til flygtninge og fordrevne personer efter UNAVEM III's tilbagetrækning;

5. retter en appel til EU og det internationale samfund om at yde støtte til den igangværende demokratiseringsproces i Swaziland;

6. lykønsker Zambias befolkning med afholdelsen af præsident- og parlamentsvalg i en atmosfære af fred og anmoder indstændigt det internationale samfund, EU's medlemsstater, Kommissionen og Europa-Parlamentet om at støtte den zambiske befolkning i dens bestræbelser på yderligere at fremme demokratiseringsprocessen;

7. insisterer på ny på nødvendigheden af at sikre den størst mulige grad af forenelighed mellem en handelsordning mellem EU og Sydafrika og den Lomé-handelsordning, som finder anvendelse på de øvrige SADC-lande, således at man fremmer øget samarbejde og tværregional samhandel i det sydlige Afrika;

8. fastholder sin støtte til kravet om Sydafrikas betingede tiltrædelse af Lomé-konventionen, idet den erindrer sig de direkte og indirekte virkninger af en sådan tiltrædelse for regionens øvrige lande og for Sydafrikas regionale udenrigspolitik, og anmoder indtrængende om, at EU i rette tid afslutter tiltrædelsesproceduren med henblik på at udnytte bestemmelserne i artikel 364 i den fjerde Lomé-konvention;

9. anmoder EU om effektivt af løse problemet med hensyn til regional kumulation under Lomé-konventionens oprindelsesbestemmelser ved at tydeliggøre den ad hoc-bestemmelse, som kunne hindre den mest effektive udnyttelse af dette instrument med henblik på at fremme det regionale samarbejde og udvikling;

10. anmoder EU om at drage omsorg for, at den foreslåede handels- og udviklingsaftale tager hensyn til den prioritet, som skal gælde for de igangværende procedurer med sigte på etableringen af en frihandelszone i SADC således som fastsat i SADC-handelsprotokollen undertegnet i Maseru i august 1996;

11. tilkendegiver sin tilfredshed med, at EU erkender nødvendigheden af, at en handelsaftale med Sydafrika fremviser en vis grad af asymmetri både med hensyn til tidsplan og indhold, og anmoder EU om at forelægge konkrete forslag til at bistå SACU's og SADC's naboer med at klare tilpasningsomkostningerne i forbindelse med en handelsaftale med Sydafrika;

12. opfordrer EU og det internationale samfund til at støtte regionens bestræbelser på at fremme de lokale landsamfunds bæredygtige udnyttelse af naturressourcerne baseret på gensidig solidaritet;

13. retter en appel til EU om at hjælpe SADC med at styrke de institutionelle strukturer i regionen på det nationale og regionale plan for at nå det produktivitetsniveau, som er nødvendigt for at muliggøre en bæredygtig udvikling;

14. anmoder indstændigt EU og det internationale samfund om at øge deres bistand til det sydlige Afrika med henblik på at afhjælpe den katastrofesituation, som navnlig er opstået på grund af de nylige oversvømmelser, og om at udvikle effektive langsigtede katastrofeberedskabs- og forebyggelsesmekanismer i regionen;

15. retter en appel til det internationale samfund og EU i særdeleshed om at anvende yderligere midler på foranstaltninger til regionalt samarbejde og regional integration i det sydlige Afrika, navnlig gennem SADC's og COMESA's regionale organer med henblik på at bekæmpe fattigdom og fremme funktionelle samarbejdsprogrammer;

16. retter en appel til det internationale samfund og EU i særdeleshed om fortsat at støtte demokratiseringsprocessen i det sydlige Afrika og regionens bestræbelser på at oprette de demokratiske institutioner, som er nødvendige for at beskytte og konsolidere de spirende demokratier i regionen;

17. anmoder EU om finansielt at støtte og på institutionelt plan at fremme programmer til forvaltning af naturressourcerne baseret på de afrikanske lokalsamfund;

18. anmoder EU om i internationale fora at støtte samtlige initiativer, der tages af afrikanske lande med henblik på en effektiv og sammenhængende gennemførelse af principperne i Rio-erklæringen og Agenda 21;

19. anmoder det internationale samfund om at lægge solidaritet og ansvarlighed for dagen i forbindelse med gennemførelsen af ethvert internationalt initiativ, der kan påvirke de afrikanske landes evne til at drage nytte af en bæredygtig udnyttelse af den biologiske diversitets ressourcer;

20. anmoder medlemsstaterne i Afrika, Vestindien, Stillehavet og EU om velvilligt at gennemgå forslag fra afrikanske lande, der tager sigte på bevarelse af de vilde arter gennem en bæredygtig udnyttelse og en ansvarlig handel som en effektiv måde til at bevare de vilde økosystemer, samtidig med at de bidrager til den økonomiske udvikling af deres fattigste landområder;

21. lykønsker EU med den hjælp, det har ydet til tilrettelæggelsen af EU-SADC-konferencen om forvaltningen af de fælles afvandingsområder, som tager sigte på en hensigtsmæssig udnyttelse af regionens beskedne vandressourcer;

22. anmoder AVS-staterne og EU-medlemsstaterne om at støtte Cape Town i dens kandidatur til som den første afrikanske by at blive vært for De Olympiske Lege;

23. anmoder EU om at behandle spørgsmålet vedrørende fordrejningerne på det sydafrikanske marked ved at foretage en ændring af klassifikationen af Sydafrika med hensyn til tildeling af eksportrestitutioner med henblik på en sænkelse af det nuværende eksportstøtteniveau;

24. anmoder regeringerne i de lande, som fortsat fremstiller, anvender og eksporterer antipersonelminer, navnlig EU-medlemsstaterne, om at rette sig efter Sydafrikas initiativer og samarbejde med AVS-landene om at indføre et totalt forbud på dette område på internationalt plan;

25. pålægger sine formænd at sende denne beslutning til AVS-EF-Ministerrådet, Kommissionen, Det Sydafrikanske Udviklingsfællesskab og den sydafrikanske regering.